**„Szeressétek azért a jövevényt; mert ti is jövevények voltatok…” (5 Mózes 10,19)**

**Az Oltalom Karitatív Egyesület és a Magyarországi Evangéliumi Testvérközösség közleménye a menekültek ügyében**

Az Oltalom Karitatív Egyesület és a vele több mint negyedszázada együttműködő egyház, a Magyarországi Evangéliumi Testvérközösség elkötelezett a menekültek emberséges ellátása mellett.

A kultúrnépek ősidők óta képviselték azt (a Bibliában is rögzített) örök elvet, hogy az alapvető emberség, segítség még az ellenséget és a hadifoglyokat is megilleti, nemhogy a gyermekekkel menekülő civileket. Ezért az Oltalom Karitatív Egyesület is az Egyházzal együtt, megalakulása óta, folyamatosan támogatja a Magyarországon átutazó vagy itt menedéket kérő külföldieket, nemre, korra, vallásra és egyéb szempontra tekintet nélkül.

Teljes elismeréssel és tisztelettel támogatunk ugyanakkor minden hasonlóan tevékenykedő civil csoportosulást, szervezetet vagy a feladatát tisztességesen ellátó hatósági tényezőt.

Megköszönjük azok önzetlen támogatását, akik eddig pénzt vagy természetbeni adományokat bíztak ránk. Eddig mintegy kétmillió forint értékben kaptunk célzott pénzadományt. Sokan hoztak takarót, matracot, ruhafélét, bébiételt, gyümölcsöt, ivóvizet és egyebet. Mi magunk is raktárkészleteinket és felszabadítható pénzforrásainkat folyamatosan biztosítjuk az érintettek számára.

A Budapest, VIII. Dankó u. 11. szám alatti egyházi központunk és felsőoktatási intézményünk, a Wesley János Lelkészképző Főiskola portáján , a hét minden napján napi 24 órában készek vagyunk fogadni adományokat. Nem túl tágas raktározási lehetőségeinket (az oktatási idő szünetében tantermeinket is) az adományozóknak, illetve az együttműködő civil szervezeteknek is készségesen biztosítjuk.

**Telefonon** információt a +3670 459-3681 és a +3670 372-5936 számokon lehet kérni.

**Számlaszámunk**: Oltalom Karitatív Egyesület, K&H 10400140-00026699-00000006, ezen „menekültek” jelzéssel lehet felajánlani pénzadományt. Szegedi Osztrovszky utca 1. szám alatti iskolánk is fogad hétköznap 8.00 és 16.00 óra között adományokat.

**Szegedi egyházközségünk Bokor u. 5**. szám alatti központját is az étel-előkészítő civilek rendelkezésére bocsátottuk. Az ide beérkező adományokat is a szegedi és Szeged környéki területeken humanitárius tevékenységet végző szervek és civilek támogatására fordítjuk.

**Továbbra is szükséges:**

polifóm, izolációs fólia, zseblámpa, gyufa, cukor, fertőtlenítő tabletta, lázcsillapító, orvosi szén, baba tápszer, bébiétel, popsi törlőkendő, popsikrém, pelenka, tartós tej, nescafé, gyümölcslé, alma, bögrés leves, keksz, piskóta, lekvár, fél literes szénsavmentes ásványvíz, kifestő, színes ceruza, kézi tükör, fogkrém, fogkefe, kis flakonos sampon, sebtapasz, Fenistil gél, rovarcsípést megelőző spray, Bepanthen krém, fásli kapoccsal, intimbetét, bőrfertőtlenítő spray, Betadin, antivakarin krém, uzsonnás zacskó, füles szatyor, eldobható műanyag pohár, kismérető plédek, kisméretű törölközők, lányka bugyik, fiú alsónadrág, gyermek nyári fejfedők, jégakku, hűtőtáska, egyszer használatos kesztyű, szappan, hajgumi, hajcsat, fertőtlenítő szerek (domestos, florasept, hypo) wc papír, eldobható borotva (női, férfi), borotvahab, zokni, szárnyas vagdalt, instant tea.

Meggyőződésünk, hogy a Magyar Államnak és vezető politikusainak minden erővel meg kell fékezniük a szélsőségesek félelemkeltő akcióit, és gátat kell vetniük az idegengyűlölő, mérgező kampánynak. Egészen bizonyosak vagyunk abban is, hogy Magyarország jövőjének építése szempontjából a tisztességes többségi társadalomra, és nem a gyűlöletben és ellenségkeresésben érdekelt szélsőséges személyekre kell támaszkodnia. Anyagi forrásainkat könnyen mobilizálható átmeneti szállásokra, mobil tisztálkodási, higiénés központokra, tisztességes információ-átadásra, alapvető egészségügyi ellátásra és nem elrettentő kerítésre kellene fordítani.

Budapest, 2015. július 16.

Iványi Gábor